Микроавтобус тыгъэ хуащI
2000 гъэм къалъхуа щIалэхэмрэ хъыджэбзхэмрэ дзюдомкIэ пашэныгъэ къэхьынымкIэ я зэхьэзэхуэ Тэрч къалэ щекIуэкIащ. Ар къызэрагъэпэщащ спортымкIэ мастер Хъыдзэдж Артур и фэеплъу. Зэпеуэм хэтащ я хьэлъагъкIэ 11-у зэщхьэщыкI спортсмен 99-рэ. Зэхьэзэхуэм кърихьэлIащ Бесланрэ Владикавказрэ я лIыкIуэхэри.
Турнирым и къызэгъэпэщакIуэщ КъБР-м Спортымрэ туризмэмкIэ и министерствэр, Тэрч муниципальнэ куейм и администрацэр, Тэрч районым дзюдомкIэ и федерацэр. Зэхьэзэхуэм и спонсор нэхъыщхьэр Хъыдзэдж Артур и унагъуэрщ.
Я хьэлъагъ елъытауэ зыхэта зэхьэзэхуэхэм текIуэныгъэ къыщахьащ ХъутIэ Мухьэмэд, Мамэ Жантемыр, Мэкъуауэ Алимбэч, Тхьэгъэпсо Альберт, Атакуев Залым, Галдиев Рахман, Гафаров Амир, КIыщ Алим, Эльбашев Давид, Ало Олег, Хардашевэ Аидэ сымэ.
ЕхъулIэныгъэ зыIэрызыгъэхьахэм медалхэр, щIыхь тхылъхэр, кубокхэр, Хъыдзэджым и унагъуэм иубзыхуа ахъшэ саугъэтхэр, тыгъэ лъапIэхэр хуагъэфэщащ.
Спонсорхэм Тэрч куейм и дзюдоист ныбжьыщIэхэм микроавтобус тыгъэ хуащIащ. Иджы ныбжьыщIэхэм КИФЩI-м хиубыдэ зэхьэзэхуэхэр щекIуэкI щIыпIэм езыхэм я транспорткIэ кIуэну Iэмал яIэщ.
Гъэунэ Светланэ.
